LIETUVOS RESPUBLIKOS ŽEMĖS ŪKIO MINISTRO

Į S A K Y M A S

DĖL ŽEMĖS ŪKIO MINISTRO 2008 m. KOVO 20 d. ĮSAKYMO Nr. 3D-163
„DĖL LIETUVOS KAIMO PLĖTROS 2007–2013 METŲ PROGRAMOS PRIEMONĖS „PELNO NESIEKIANČIOS INVESTICIJOS MIŠKUOSE“ ĮGYVENDINIMO TAISYKLIŲ PATVIRTINIMO“ PAKEITIMO

2011 m. balandžio 22 d. Nr. 3D-355

Vilnius

P a k e i č i u Lietuvos kaimo plėtros 2007–2013 metų programos priemonės „Pelno nesiekiančios investicijos miškuose“ įgyvendinimo taisykles, patvirtintas Lietuvos Respublikos žemės ūkio ministro 2008 m. kovo 20 d. įsakymu Nr. 3D-163 „Dėl Lietuvos kaimo plėtros 2007–2013 metų programos priemonės „Pelno nesiekiančios investicijos miškuose“ įgyvendinimo taisyklių patvirtinimo“ (Žin., 2008, Nr. 36-1306; 2009, Nr. 43-1685, Nr. 103-4332, Nr. 120-5179):

1. Papildau 3 punktą nauja antrąja pastraipa (ankstesniąsias antrąją–keturioliktąją pastraipas atitinkamai laikau trečiąja–penkioliktąja pastraipomis):

„Didžiausiasis įkainis – Lietuvos Respublikos žemės ūkio ministro 2007 m. liepos 11 d. įsakymu Nr. 3D-330 „Dėl Tinkamų finansuoti išlaidų pagal Lietuvos kaimo plėtros 2007–2013 metų programos priemones didžiausiųjų įkainių nustatymo metodikos patvirtinimo“ (Žin., 2007, Nr. 78-3158; 2008, Nr. 122-4638; 2009, Nr. 125-5414) nustatytas įkainis, pagal kurį apskaičiuojama didžiausia mokėtina paramos suma. Didžiausiasis įkainis nustatomas litais be pridėtinės vertės mokesčio.“

2. Išdėstau 13 punktą taip:

„13. Privačių ir valstybinių miškų valdytojai (paramos besikreipiantys fiziniai asmenys turi būti ne jaunesni kaip 18 metų amžiaus).“

3. Papildau šiuo nauju 18.2 punktu (ankstesniuosius 18.2–18.13 punktus atitinkamai laikau 18.3–18.14 punktais):

„18.2. projektas atitinka Taisyklių III skyriuje nurodytus tikslus;“.

4. Išdėstau 18.3 punktą taip:

„18.3. pareiškėjas užtikrina tinkamą projekto finansavimo šaltinį – turimas lėšas, skolintas lėšas, paramos lėšas, iš veiklos gautinas lėšas – kuris turi būti pagrįstas paramos paraiškoje (atitiktis šiam kriterijui gali būti tikslinama paramos paraiškos vertinimo metu). Skolintos lėšos pagrindžiamos su paramos paraiška pateikiant dokumentus, įrodančius paskolos suteikimo galimybę. Iki mokėjimo prašymo pateikimo, jei projektas ar projekto dalis įgyvendinama skolintomis lėšomis, paramos gavėjas Agentūrai turi pateikti pasirašytą paskolos sutartį projektui ar projekto daliai finansuoti arba raštu patvirtinti, kad projektą ar atitinkamą projekto dalį įgyvendins nuosavomis lėšomis. Skolintos lėšos finansuojant projektą negali sudaryti daugiau kaip 90 proc. projekto vertės (su Pirkimo ir (arba) importo pridėtinės vertės mokesčiu (toliau – PVM)). Agentūra neatsako už kreditoriaus turimų lėšų patikimumą, realumą, prievolių vykdymą Lietuvos Respublikos teisės aktų nustatyta tvarka ir už kreditoriaus ir paskolos gavėjo įsipareigojimų vykdymą;“.

5. Išdėstau 18.8 punktą taip:

„18.8. miškų rekreacinės infrastruktūros objektams įrengti pateikiami atitinkami techniniai/specialieji projektai ir kiti dokumentai, kai jie privalomi pagal teisės aktų reikalavimus: statinių techninis projektas (pateikiamos statinio techninio projekto, bendroji, sklypo sutvarkymo (sklypo plano), architektūros, technologijos, statybos skaičiuojamosios kainos nustatymo dalys) ir statybą (rekonstravimą) leidžiantis dokumentas turi būti pateikti iki pirmojo mokėjimo prašymo, išskyrus nesudėtingus statinius ir įrenginius (Statybos techninis reglamentas STR 1.01.07:2010 „Nesudėtingi statiniai“, patvirtintas Lietuvos Respublikos aplinkos ministro 2010 m. rugsėjo 27 d. įsakymu Nr. D1-812 (Žin., 2010, Nr. 115-5903). Turi būti atlikta statinio techninio projekto statybos skaičiuojamosios kainos dalies ekspertizė ir išvada parengta įstaigos, turinčios teisę užsiimti šia veikla. Nesudėtingų (tarp jų laikiniems) statinių ekspertizės neatliekamos;“.

6. Išdėstau 18.12 punktą taip:

„18.12. pareiškėjas įsipareigoja, kad rekreacine infrastruktūra galėtų laisvai ir nemokamai naudotis visuomenė;“.

7. Papildau šiuo 18.15 punktu:

„18.15. pareiškėjas be rašytinio Agentūros sutikimo įsipareigoja nekeisti projekto įgyvendinimo vietos ir sąlygų, neparduoti ir kitaip neperleisti kitam asmeniui už paramos lėšas įgyto turto mažiausiai penkerius arba, projektą įtraukus į rizikingų projektų sąrašą, septynerius metus nuo sprendimo skirti paramą priėmimo dienos.“

8. Išdėstau 19 punktą taip:

„19. Tinkamomis finansuoti išlaidomis laikomos su projekto įgyvendinimu susijusios išlaidos, padarytos nuo Europos Komisijos Kaimo plėtros komiteto pritarimo KPP datos (išskyrus su miškotvarkos projekto, pažeisto hidrologinio režimo atkūrimo arba miškų rekreacinei infrastruktūrai įrengti pateiktų techninių projektų rengimu susijusias išlaidas), t. y. nuo 2007 m. rugsėjo 19 d., tačiau ne anksčiau kaip prieš 2 metus iki paramos paraiškos pateikimo Agentūrai dienos. Projekto įgyvendinimo trukmė negali viršyti 24 mėnesių laikotarpio nuo paramos sutarties pasirašymo.“

9. Išdėstau 21.3 punktą taip:

„21.3. faktiškai patirtos ir į paramos gavėjo apskaitą įtrauktos išlaidos (registruojama, jei tvarkoma apskaita), pagrįstos dokumentų originalais arba nustatyta tvarka patvirtintomis kopijomis;“.

10. Pripažįstu netekusiais galios 21.4 ir 21.5 punktus.

11. Išdėstau 22.6.1 punktą taip:

„22.6.1. rekreaciniai (pažintiniai) takai (iki 2 m pločio);“.

12. Išdėstau 22.6.6 punktą taip:

„22.6.6. pavėsinės (iki 25 kv. m.);“.

13. Išdėstau 22.6.18 punktą taip:

„22.6.18. transporto priemonių stovėjimo aikštelės (su žvyro danga);“.

14. Išdėstau 22.7 punktą taip:

„22.7. rekreacinių ir gamtosaugos objektų aplinkos tvarkymo ir apsaugos darbai (numatyti miškotvarkos projekte);“.

15. Išdėstau 22.9 punktą taip:

„22.9. miškotvarkos projekto ir kitų šiai veiklos sričiai įgyvendinti reikalingų planavimo ir projektavimo dokumentų parengimas (ne daugiau kaip 10 000 Lt (dešimt tūkstančių litų) be pridėtinės vertės mokesčio (PVM)).“

16. Papildau šiuo 23.3 punktu ir išdėstau jį taip:

„23.3. išlaidos, viršijančios Ministerijos nustatytus didžiausiuosius įkainius. Jei pagal pateiktus komercinius pasiūlymus išlaidų vertė yra didesnė už nustatytus didžiausiuosius įkainius, finansuojama pagal nustatytus didžiausiuosius įkainius (ši nuostata netaikoma miškuose esančių saugomų natūralių buveinių ar saugomų rūšių buveinių atkūrimo arba būdingos miško struktūros palaikymo darbams, priemonėms miško keliams per ekologiškai jautrias zonas laikinai uždaryti, pažeisto hidrologinio režimo atkūrimo rezervatiniuose (I grupės) ir ekosistemų apsaugos (II grupės), taip pat NATURA 2000 tinklo teritorijų miškuose darbams, miškotvarkos projekto ir kitiems šiai veiklos sričiai įgyvendinti reikalingiems planavimo ir projektavimo dokumentams parengti). Jei pagal pateiktus komercinius pasiūlymus išlaidų vertė yra mažesnė, negu pagal nustatytus didžiausiuosius įkainius, finansuojama pagal pasiūlyme pateiktą kainą;“.

17. Išdėstau 24 punktą taip:

„24. PVM, kurį paramos gavėjas pagal Lietuvos Respublikos pridėtinės vertės mokesčio įstatymą (Žin., 2002, Nr. 35-1271) turi ar galėtų turėti galimybę įtraukti į PVM atskaitą (net jei tokio PVM paramos gavėjas į ataskaitą neįtraukė), visais atvejais yra netinkamas finansuoti iš paramos lėšų.“

18. Įrašau 98 punkte vietoje skaičiaus „10“ skaičių „20“.

19. Išdėstau 99 punktą taip:

„99. Agentūra turi įvertinti mokėjimo prašymą ir Ministerijai pateikti pinigų užsakymo paraiškas per Lietuvos kaimo plėtros 2007–2013 metų programos administravimo taisyklėse nustatytus terminus. Tais atvejais, kai vertinant mokėjimo prašymą Agentūra prašo paramos gavėjo pateikti trūkstamus duomenis arba ištaisyti nurodytus mokėjimo prašymo trūkumus, mokėjimo prašymas turi būti įvertintas ir pinigų užsakymo paraiška Ministerijai turi būti pateikta per 40 kalendorinių dienų nuo mokėjimo prašymo gavimo ir užregistravimo Agentūroje datos. Į šiuos terminus neįskaičiuojamas paklausimų paramos gavėjui bei patikrų vietoje atlikimo laikas.“

20. Išbraukiu 135 punkte žodžius „Kontrolės departamento“.

21. Taisyklių priede:

21.1. Išbraukiu paramos paraiškos formos pirmojoje pastraipoje žodžius „Kontrolės departamento“.

21.2. Išbraukiu paramos paraiškos formos adresate žodžius „Kontrolės departamento“.

21.3. Išbraukiu paramos paraiškos formos išnašoje žodžius „Kontrolės departamento“.

21.4. Išdėstau paramos paraiškos V skyriaus 9 punktą taip:

„9. Miškotvarkos projekto ir kitų šiai veiklos sričiai įgyvendinti reikalingų planavimo ir projektavimo dokumentų parengimas (ne daugiau kaip 10 000 Lt (dešimt tūkstančių litų) be pridėtinės vertės mokesčio (PVM)“.

21.5. Papildau XII skyrių šiuo nauju 23 punktu:

„23. sutinku, kad paraiškoje ir kituose Agentūrai teikiamuose dokumentuose esantys mano asmens ir kiti duomenys būtų apdorojami ir saugomi paramos administravimo informacinėse sistemose ir kad Agentūra gautų mano asmens ir kitus duomenis iš kitų juridinių asmenų, registrų ar duomenų bazių paramos administravimo klausimais.“

Žemės ūkio ministras	Kazys Starkevičius